Det var like før klokken 09 tirsdag morgen at politiet rykket ut med flere patruljer etter meldinger om en situasjon på Brynseng skole i Oslo. Fire ansatte på skolen var involvert i episoden der en elev skal ha truet med en kniv.

Like etter klokken 09 fikk politiet kontroll på gutten som er elev på skolen.

De ansatte skal ikke ha fått knivskader, men andre mindre skader.

Ifølge innsatsleder Arve Røtterud på stedet skal hendelsen ha skjedd på et kjøkken på skolen.

– Det lå flere kniver fremme på dette kjøkkenet. Vi er på stedet med flere patruljer og avhører vitner til hendelsen. Hvis noen har spørsmål ønsker vi også å ha en tilstedeværelse en liten stund etter hendelsen​​​​​​, sier Røtterud til NRK.

Politiet var på skolen rett etter klokka ni og fikk raskt kontroll på eleven. Politiet er fortsatt på skolen med flere patruljer tirsdag formiddag. Foto: RUNAR HENRIKSEN JØRSTAD / NRK

Barnevernet er ifølge politiet koblet inn i saken.

På spørsmål om alvorlighetsgraden i hendelsen svarer politiet at det er vanskelig å gå inn på detaljer i saken per nå.

– Men når vi hører at en ung gutt har tatt tak i en kniv må vi ta høyde for at det har skjedd en alvorlig og truende situasjon på skolen.

Innsatsleder Arve Røtterud i Oslo-politidistrikt er på stedet. Foto: RUNAR HENRIKSEN JØRSTAD / NRK

Skoledagen fortsetter som vanlig

Politiet opplyser at det skal være snakk om en svært ung gutt.

I en SMS til foreldrene som har barn på skolen skriver Utdanningsetaten i Oslo følgende:

– Situasjonen er nå rolig og under kontroll. De som var i situasjonen er ivaretatt. Det var undervisning da situasjonen pågikk, så elevene har trolig kun fått med seg utrykningsbilene.

Skoledagen fortsetter nå som vanlig, får NRK opplyst.

– Heldigvis er det ikke snakk om alvorlige skader. De ansatte som har vært utsatt for dette får tilsyn av helsepersonell og oppfølging av helsetjenesten, sier assisterende skoledirektør og beredskapsansvarlig Dag Hovdhaugen i Utdanningsetaten til NRK.

Utdanningsetaten sender kriseteam som kan bistå skolen og andre innvolverte i saken.